**[Chronicon Trenorchiense**

**auctore Falcone Trenorchiensi monacho][[1]](#footnote-1)**

/119r/ 1. Venerabili Trenorciensis ęcclesię abbati P<etro> F<alco>, vestre non incognitus paternati vitę, perpetue gaudia promereri. Frequenti suggestioni vestrę ingenioli mei vel facundię sepenumero emulam opposueram tarditatem : vos e regione sufficere nec inutile pro virium quantitate moliri. Iniungitis siquidem et me vestre prelationis actoritate compellitis, ut nonnulla veterum monimenta gestorum, quę a nostris quibusdam scripta quidem sed indigesta repperimus, scrutata temporum serie in unius corpore voluminis ordinare[[2]](#footnote-2) satagam. Cui cum diutius reluctari congruum minime putarem, adquievi tandem, statuens et me peticioni vestre ulterius non defuturum, et quedam nondum a quoquam edita que nunc usque penes nos eque sunt acta, vel adhuc operante Deo frequenter aguntur miracula, in eodem opusculo noticie tradere posterorum. Et ne superflua digressione tedium vobis ingeram, beati Valeriani martiris /72/ triumphum compendiosa brevitate relatum, limitem mihi narrationis protinus assumam, non eodem tamen ordine nota repetens, sed ex eisdem quedam diligenti consideratione derivare contendens. Explicit epistola.

2. Qui ad enarrare patrum fortia gesta, quibus aditum regni meruere celestis, fideliter accinguntur, principio genus, viteque primordia, plerumque et ipsam que cuiuslibet talium exortu meruit illustrari patriam, memorare contendunt ; quatenus ab initio fidelis viri cognito tirocinio, sequens ordo gestorum promtius amplectatur[[3]](#footnote-3). Hec vero omnia tametsi de eo cui presens /119v/ nititur intentio famulari, beatum dicto Valerianum, nostrę deesse noticie videantur, cum tamen rerum exitus eum a primevo preceptis adhesisse dominicis evidenter ostendat, genus ipsius vitamque a Deo procedere, non ex sanguinibus, neque ex voluntate <carnis>, neque ex voluntate viri, quomuni sorte postposita, haud iniuria predicamus. Sic enim scriptum est : *Quodquod autem receperunt eum, dedit eis potestatem filios Dei fieri*, et cetera. Porro nativitatis eius patriam hanc nichilominus eadem sub intellegentia non negemus, que velud ab uteri productum angustiis, celo eum sine calce victurum, felici prorsus nativitate per martirium destinavit.

3. Sed iam ad narrationis seriem redeamus. Et primo dicendum primicias vite suę, cum magno fidei fervore, Christi eum mancipasse servicio. Nam sane doctrine gracia floruisse et ad subruenda perfidorum tela insuperabili virtute viguisse, insigne illud electionis preconium innotescit, quod dum venerabili illa cohors .xl., scilicet et .viii.o martires, Eusebio teste, propter sacre fidei professionem[[4]](#footnote-4) Lugduni cum beato eiusdem civitatis antistite Fotino carcerali sub custodia gloriam prestolaretur martirii, hic beatissimus vir atque Marcellus, velut uberioris doctrine simul et constantie ple-/73/-nitudine insignes, divino nutu pariter et angelico exinde soluti ministerio, ad predicandam Galliam ambo, Deo iubente, destinantur, illius actoritate precepti servata, qua binos ante faciem suam Redemtor noster premisit.

4. Egressi itaque, sicut dictum est, de carcere beati viri, celestium instar siderum de ceca nubium caligine, preclara duo luminaria, eodem fervore eodem denique spiritu, quo pro Christo tradi neci non renuerant, illas Galliarum partes aggredi non verentur, quas pre ceteris immanior cecus occupaverat error gentilium, ut illo vere capud illud occupaverat error gentilium, ut illo vere capud illud superbie regnare non dubitares, quod se positurum super /120r/ astra celi sibi solium et in lateribus sessurum se promisit Aquilonis. Verum quoniam divina providentia hos viros ad hoc elegerat, quatenus verbum vitę per eos diversis mundi partibus innotesceret, alter Sequanorum, alter vero Eduorum provincias, Arari, non mentis diversitate, segregati, suscepte predicationis officio viriliter aggrediuntur. Nec defuit nove gratię preconibus promissa olim a Salvatore discipulis virtutum necessaria plenitudo, qua dum illos ad salutare certamen instrueret[[5]](#footnote-5) : *Ecce*, inquit, *dedi vobis potestatem calcandi super omnia demonia, et ut virtutes operemini credentes in nomine meo*. Inter haec actor malicie diabolus, cernens sibi detrimentum, fidelibus salutis incrementa parari, consuetam sibi protinus exarsit in iram ; nec mirum : videbat siquidem secus ac spes sibi pollicebatur accidisse, dum gentilium corda quorum eatenus opse per torporem dominabatur, fidei calore sanctique spiritus fervore gratulari et, velud captiva solent animalia, ad proprii vocem genitoris falso[[6]](#footnote-6) deserto dominatore accurrere ; ingemuit, et qui se super astra sessurum regnaturumque iactabat, contemptus nimis proprio frustratur domicilio. Ergo quod propriis nequid viribus, effici nititur alienis. /74/

5. Presidebat isdem diebus in Burgundiae partibus nonnullis, sub Antonino imperatore, preses quidam prophanus, nomine Priscus, quem malignus hostis in sanctos Dei commovens[[7]](#footnote-7), sperabat sibi cuiuspiam recuperationis aditum reformari, si eos huius presentie[[8]](#footnote-8) lucis subtraheret, per quos tantum sibi detrimentum fieri non ignorabat. Erat profecto miser hoc etiam furoris conamine cecus, ignorans ęcclesiam inde robur assumere unde occasus mundo noscitur imminere. Qualiter autem prefatus preses, dum in finibus Cabilonis beatum Marcellum plebi vite pocula propinantem, seque suasque leges spernentem, postquam innumeram[[9]](#footnote-9) plebis Deo multitudinem atquisierat, ipse quod defunctis /120v/ prebetur ad requiem, vivo dederit ad suplicium, alibi scriptum reperies. Nos vero promissionis nostre demus operam, capta Christo previo prosequentes.

6. Narratur in sequentibus quod beatus Valerianus secus menia Trenortiensis oppida domicilium sibi construxerit, divinis insigne muneribus, structura[[10]](#footnote-10) modicum, caritate precipuum, pompis secularibus inornatum; quippe cum non in eo preter dominice crucis constet fuisse vexillum, quod ipse cultu peculiari de more venerabatur. Cur autem locum hunc pre ceteris quaquaversum positis vir sanctus ad abitandum elegerit, ratio manifestat. Fertur enim quod idem locus olim ab antiquis Castrinse sit Orreum vocitatum, ob oc sine dubio quod a remotioribus consueta vectigalia, vel ceteri diversarum census provintiarum, Romam per amnes[[11]](#footnote-11) Sagonam Rodanumque dein per mare transportanda[[12]](#footnote-12), ad eundem deferebantur locum. Ibi ergo quoniam, ut diximus, /75/ ex diversis mundi partibus illuc homines confluebant, vir Dei maluit habitare; quatenus advenientes, ex eius ore velut ex limpidissimo fonte, salutaris evangelii poculo recreati, salutarem nihilominus haustum civibus propinarent. Et quemadmodum quae Caesaris esse noverant, Caesari pro consuetudine reddere procurabant, ita demum quae Dei esse didicerant, Deo reddere pio studio satagebant.

7. Quid plura ? His est huiuscemodi anticus hostis irritatus iniuriis, postquam Dei vir per sancte predicationis ministerium Deo innumerabilem populum adquisivit, sevissimum in eum, ut dictum est, ad sue dampnationis cumulum excitavit presidem, nomine Priscum. Immo solita miserantis Dei, qui etiam malis bene uti consuevit, actum pietate dignoscitur, quo videlicet invictissimus[[13]](#footnote-13) Christi gratię propugnator, triumphatis hostibus digno meritorum premio ditaretur. Et quia vir beatus contigua provintie loca sacris illustrarat fidei documentis, nullatenus cecitatis esse ministri poterant, qui lucis actorem per eum cognovisse simul et credisse gratulabantur. Unde diabolus eo nequitie stimulo concitatus, /121r/ quo dominum Ihesum neci tradere non timuit, quove beatum Marcellum nuper interficere non dubitavit, prefato presidi Trenorchium adventanti, de beato Valeriano protinus per suos intimavit satellites, non iam vicini tantum ruris incolas, verum etiam totius pene Gallie populos per eum ad externe transisse cultum religionis : commune rerum quamtocius amovendum periculum et Romanis mature legibus subveniendum. Distulit preses in crastinum sermonis huius indaginem, quoniam quod supererat diei ad hoc nequaquam posse sufficere, beati Marcelli nuper[[14]](#footnote-14) habito conflictu, considerabat. Cognovit quippe relatorum intentione non inparis robur huic inesse constantie, quam in supra memorato fuerat martire prosequtus ; eoque vehemencius in hunc sevire[[15]](#footnote-15) meditabatur quo diffusius quaquaversum per eum huiuscemodi cultum dilatari certo comperit experimento.

8. Mane autem facto, accelerat Priscus meditata perficere, qui missis apparitoribus sanctum sibi virum confestim /76/ presentari precepit. Quos ut vidit, solito sibi caritatis obsequio eis obviam signo crucis armatus processit, et eos cibum sumere inpendio deprecatur. At illi, quo digni non fuerant, caritatis respuentes edulium, crudeli domini sui ad quod missi fuerant satisfacere precepto maturaverunt. Interrogatus vero ab eis ignoti sibi signi noticiam, evidenti responsione verissimaque sacre protulit fidei professionem. Dirissimis itaque loris adstrictus variaque pulsatus iniuria, servus Dei servo diaboli presentatus, et ut facilius subigeretur, patrati dudum sceleris ei obiicientes crimen, diriora ni maturato resipiscens preceptis presidis obsecundaret, instanter minitabantur. Enumeratis itaque quibus subdi iubebatur numinibus, eorumque spurcissimo memorato coniugio[[16]](#footnote-16), congrua[[17]](#footnote-17) vir Dei responsione obviat obiectis, ac talium se omnino respuit obsequio maculandum. Quid plura ? His aliisque multis ac diversis altercationibus hinc habitis et inde, cum se frustra niti contra virum Dei insanus prefectus perpenderet, ac nonnullis circumstantibus non /121v/ mediocri responsiones eius invectionesque forent documento, stipiti tandem appendi et ibidem unguibus eum iussit ferreis laniari.

9. Eia carnifex ! Si quis[[18]](#footnote-18) ex humane traduce condicionis eius carni nervus[[19]](#footnote-19) adhesit, diro satage pectine mutilare. Nempe tuum tibi prestitum est ad interitum, ut in hoc etiam quod crudeliter in sanctum Dei peragis[[20]](#footnote-20), Dei sevias[[21]](#footnote-21) iusticie, et quod amicus non posses perficere, valeas inimicus. Perfer et hoc martyr iaculum crudele tiranni, post modicum visurus eum pro cuius amore non recusas oppetere; illius memor apostolici : *si compatimur et conregnabimus*. Iam vero Christi martyris patefactis usquequaque visceribus, dum tantum spiritu vigente, carnis materia pectine laniata defecisse videretur, nec ullius eum, vel ipsius carni-/77/-ficis, pre orrore posset acies intueri; de stipite Prisco precipiente deponitur, et ad locum destinatum vertice plectendus duci iubetur. Quo cum duceretur, et omnipotenti Deo gratias agens pio celos intueretur obtutu, Christum sese certaminis sui premium coronamque sibi conspicit offerentem. Cum itaque, dilectissimi, celestis contemplatio maiestatis beati Stephani singularem prorsus per totum orbem commendat prerogativam; omnique dignum reverentia habeatur, quod Dominum glorie velud in suis sollicitum causis fuerit contemplatus, non immerito beatum Valerianum haud multum dispar ratio persuadet precipuis insignem muneribus, illis quorum studio vel labore maxime fides mundo innotuit, veraciter equiparandum. Vix enim quempiam doctorum, preter apostolos apostolorumque discipulos, ex quibus tamen ipse unus pro cronicarum tradicione dignoscitur extitisse, reperire valebis, cuius ipse emulator existens in fidei doctrinas super eius fundamentum edificasse probetur, sed, sicut dictum est, ab ipsius inicio crudelitatis eiusdem sacre fidei, vera credatur assercione militasse.

10. Sed iam ad cepta redeamus. Tanta igitur tamque mirabili martyr confortatus simul et recreatus visione, eademque quibusdam /122r/ non occultata fidelibus, securus de premio lictores cursu preibat, gaudensque flexis[[22]](#footnote-22) genibus vertice multatur, supernorum civium gaudio perhenniter potiturus. Quo in loco filii quos ipse Christo genuerat quibusve sidereas per predicationem in celis preparaverat mansiones, modicam[[23]](#footnote-23) illi pro tempore et facultate construxere basilicam, in qua paulatim fidelium crescente numero, nonnulli cultui sese discipuli mancipavere divino. Ab hinc locus ille copioso fidelium cepit frequentari concursu, dum nemo confluentium votorum frustrabatur effectu, adeo ut pene /78/ numerosior per signa fieret credentium multitudo, quam prius per sancti viri predicationem fuerat ad Christum conversa. Inventa quippe, vite manentem fructumque ferentem palmitem, ut fructum plus afferat, verus per martirium purgat agricola, et ideo vir sanctus sicut vivus, ita etiam non cessabat Christo populos lucrificare defunctus. Sed hec omnia divine sunt opera maiestatis, que pro visibilibus nos ad invisibilia provocans, non solum cum servi essemus peccato pristine restituit libertati, sed etiam dedit nos per gratiam filios Dei fieri, qui credidimus in nomine eius, qui vivit et regnat.

11. Hec que nunc usque qualicumque stilo protulimus ad beati Valeriani passionem spetialiter pertinere noscuntur ; cetera que sequuntur, quamvis temporum diversitate narrationeque rerum ab his quę supra diximus differri videantur, ab unius tamen rationis ordine nullatenus discrepant, eo videlicet quo <ad> augenda prefati martyris preconia meritorum, que dicenda sunt divina clementia voluit operari. Ad quod referendum iuxta patrum veridicam tradicionem pro viribus accingar, illum semper invocans qui in Evangelio ait : *Sine me nichil potestis facere*.

12. Nulli dubium est, immo cunctis preditis ratione notissimum, incuria principum vel imperita simplicitate regnantium, subiecta posse regna destitui et confusis pravorum ausibus in deterius inclinari. Hoc non solum militaris professio frequenter noscitur pertulisse, verum et ecclesiasticum sepius ordinem permutavit. Hac etiam peste Constantinopolitanum quondam laborasse imperium certis patrum relationibus /122v/ perdocemur[[24]](#footnote-24). Quod cum diutius hac insolentia premeretur, quippe apud improbos acsi pro lege habebatur nemini parcendum, apud quem pecuniarum quippiam quod concupisci posset inveniretur, nisi gratis /79/ protinus inpenderetur, et quod sibi quis ad vite necessaria preparaverat, in necis materiam convertebatur, convenere simul provinciarum proceres, suggerentes imperatori quatenus huius calamitatis oprobrium ab imperio staturis legibus amoveret. Placuit imperatori cunctisque qui aderant, nichilque dilationis interpositum. Diriguntur quaquaversum inperii legum latores, homicidas, raptores, ceterosque maleficos dari exterminio, vel inexorabili exilio condempnari continentium.

13. Non multo post tempore elapso, dum pax indicta toto penitus arrideret imperio, accidit ut Imperatoris filius cum coevis[[25]](#footnote-25) infantibus, ludentium more virgam pone se[[26]](#footnote-26) flexo lacerto pro viribus dirigeret in sodalem ; quod adeo timpus perforavit illius, ut effuso cerebro vita continuo privaretur. Quod ubi ad aures pervenit imperatoris, dolor ingens eius occupat animum ; quippe qui in legis sanctione, scelerum immanitate compulsus, ut videlicet arcius lex edita servaretur, nec proli proprie se parciturum, si huiusmodi casus contigerit, omnino promitendo deliberavit. Convocatis itaque cunctis, illis maxime quorum consiliis uti in precipuis consueverat causis, dixit ad eos : « Multimoda pro rerum varietate, o viri, aliorum negociorum aut dispositores nos actenus esse vel iudices ratio persuasit. Nunc vero vicinior, immo precordialis de propriis iam non iudicare sed disponere sollicitudo perurget. Nam iudicium preire, vestram non ambigo nosse prudentiam, quod merito aliquantulum differendum esset, si quid emolumenti capiendum vel commodius in posterum fieri posse spes aut ratio suaderet. At nunc lex olim necessario constituta, his omnem penitus aditum intercludit, cui aliquatenus obviare, presentis tantum vite compellit occasus[[27]](#footnote-27). Placet ergo non differendis ocius operam dare. Sed, o me miserum ! pariebat mihi geminam future stirpis leticiam regalis forme dispar sexu gemina proles, in quorum uno vita pendet alterius. /123r/ Que Lucio Lucie fortuna commutabitur ? Taliter uno concussus impulsu, preceps a radice /80/ convellor. » Dum hec et alia his similia flens diceret et de accelerando negocio subinde moneret, quis coram astantium a fletu temperare valeret ? Et quamvis summo[[28]](#footnote-28) nisu qui aderant eum a proposito revocare conarentur, imperii dignitatem simul et necessitudinem[[29]](#footnote-29) posteritatis obicientes, ille omnino obstinato perdurans animo saluti filii legis pretulit actoritatem.

14. Cunctis autem iuvenem exulem incerte committere fortune quam civem iugulari magis eligentibus, queritur tanto navis apta negotio summoque studio prepararur. Ornatur[[30]](#footnote-30) primum opulenter ad iter rebus necessariis, demum spiritalis opibus commercii copiose ditatur, reliquiis videlicet admodum preciosis, diversorumque generibus ornamentorum quibus hodieque Trenorciensis ecclesia se sublimatam muneribus non inmerito gratulatur. Ingreditur Lucius cum Lucia sorore parvula, que presentis vite gaudio fratris pretulit commitatum. Ingrediuntur denique nobilium <plurimi>, repletur navis sodalibus. Panduntur placidis gemina trabe carbasa ventis, dispositumque non segnes iter aggrediuntur, solumque natale non sine merore civium relinquentes, solius sese divinitatis commisere arbitrio. Quibus eo usque prospera ventorum arrisere flamina, donec inmensium periculis fluctuum superatis ulteriores Pictavensis contingerent territorii fines. Nec mirum si naufragosi licet pelagi periculis non patuerunt : patrocinii contubernio pociebantur, quod videlicet universitatis conditor suo vel contactu[[31]](#footnote-31) vel maiestatis sue presenti consecravit miraculo. Sed nec ullis adversantium potuit offendiculis inhiberi quod divinitatis operabatur inmensitas. Oportebat siquidem ut quibus oriens <se> sublimem sacris opibus haud inmerito gratulabatur, occidentis inopia ditaretur, ut talium se velut extorres[[32]](#footnote-32) munerum causantibus consolatio divino munere largiretur.

15. Cum ergo prefatis advenis locorum facies admodum gratissima complaceret, statuerunt ibidem suorum finem /81/ inponere laborum. Ac primum provintie rectorum indepta coniventia, /123v/ modica pro tempore et facultate[[33]](#footnote-33) ibidem construęre ceperunt habitacula, donec, sumptis paulatim viribus habituque provintie diligentius indagato, capatioribus ac tante rei condignis operibus studiosius insudarent ; quod inposterum contigisse rerum hodieque patenter ostendit effectus. Dum vero in construendis edificiis sollerter invigilarent, fiebat nichilominus, tam rerum novitate quam crebro miraculorum invitante beneficio, populorum concursus non modicus, quod pluribus haud mediocre sustentationis solatium, confluentibus autem pro voto sanitatum gaudia conferebat.

16. Per idem tempus, apud Herum insulam beatus Philibertus gregem a Deo sibi commissum spiritalis alimonie pabulo strenue reficiebat; qui huiuscemodi comperta relatione studuit et ipse velocius proficisci, que tanti esset causa rumoris scire cupiens. Cumque rem omnem, sicut ab initio gesta fuerat, eisdem referentibus agnovisset, coepit frequentius eumdem locum caritatis gratia visitare et tam salutari verbo quam rerum opitulatione eos ad melioris vite provocare statum. Nec prius destitit ab incepto, donec cum quibusdam consodalium iuvenem secularibus exutum, religionis vestibus indueret, sororemque eius Luciam (que postmodum ob eximium quo super in Christo filias invigilabat affectum, matrona dicitur vocitata) sub eiusdem proposito religionis, eodem in loco quo ceperant habitare, Christi servitio mancipavit. Qui locus a Lutio conditore, vel ab eius sorore, Lution nomen accepisse dignoscitur ; a quibus etiam beati Philiberti subditus dicioni, eodem patrocinante copiosis in brevi ditatus admodum rebus effulsit. Ex his autem que illuc munere fuerant allata divino, vir sanctus partem ornamentorum vel reliquiarum secum sumpsit non modicam, suumque copiose ditavit monasterium ; eo scilicet dispo-/82/-nente numine, quod cuncta penitus noverat qua forent ordine prosequenda.

Hic demum epigrafium inserendum et de beati Philiberti vita virtutibus gloriosa /124r/ silendum vel transitu quoniam hec a precedentibus sufficienter edita pernoscuntur. Post transitum vero predicti patris, multiplices sacri corporis ipsius translationes ideo non ex toto pretermittere, sed cursim breviterque commemorare volui, ne cepti series opusculi temporum interpositione confussa vel actuum minus idonea censeretur.

17. Claret legentibus, Marchomannicuam gentem, severitatis sue stimulis agitatam, australe a se, a nobis occidentale pelagus multis fretum occupasse carinis, ut Britannicis finibus turbinis instar olim incubuisse; nec modo contiguos verum et procul positos exterminio tradidisse, ut, sicut legitur, omne malum eis ab Aquilone procederet. Et licet, ut in libro miraculorum beati Philiberti legitur, divina virtus eam ab Hero insula nonnunquam[[34]](#footnote-34) miro pepulerit modo, vel eius ingens neci fuerit tradita multitudo, nequaquam tamen ultio divina asolitam revocavit iniuriam.

18. At vero magnanimus Hilbodus, qui post Arnulfum undecimo anno post obitum magni Karoli predicte insule susceperat abbatiam, ad eorum frequentes repellendos impetus arcem ingentis construxit fortitudinis[[35]](#footnote-35) ad totius insule munimentum, quam[[36]](#footnote-36) vallo premuniens opportuno, competens visus est eidem adhibuisse presidium. Quibus expletis, Pipino regi Aquitaniorum ad custodiendum eam comendare voluit, sed rex hac de causa suscipere renuit, quoniam cum tempus desertionis aliquando forsitan[[37]](#footnote-37) necessarium imminens exigeret, posset utique ob solitam maris effusio-/83/-nem introitus intercludi. Quocirca abbatis castrum idem cure custodiendum dimisit. Et quanquan super eo abbatis suorumque pervigil non deforet sollicitudo, effere tamen gentis frequens inruptio non cessabat. Cuius frequentes impetus monachi in prefata insula degentes ferre non valentes, venerabile beati Philiberti corpus efferri a tumulo et cum insigni reliquiarum varioque ornamentorum thesauro, de quibus supra retulimus, alio inde transferri delegerunt, /124v/ secundum dominicum praeceptum : *Si vos persecuti fuerint in ista civitate, fugite in aliam*. Quod ne temere vel inconsulte facere viderentur, Pipini regis Aquitaniorum omniumque comprovincialium procerum super his prius consilio perfruuntur.

19. Quis vero sufficienter valeat ęnarrarę, quantus luctus eo die quo aec facere aggrediuntur, quantusve dolor hec cernentium occupavit praecordia ? Si enim in cuiuslibet amicorum peregre proficiscentis discessu multus sepe fit remanentium meror, quantam putas cunctis illius provincie hominibus tanti discessio patris, tanti denique peperit tristitiam loci desolatio ? Et quamvis omnibus haud mediocris flendi causa maneret, eos tamen precipue dolor afficiebat immanior, quos remanere cogebat etas inbecilla parentum. Proficiscentes quippe quorum ingens etat multitude, eo spes firmior quandoque future quietis consolabatur, quo se illius frui conturbernio gratulabantur, cuius auxilio divinam humanamque sciebant posse sibi non defore consolationem. Quid plura ? Die primo ad Ampennum suam delatus est vilIam, quo videlicet die tribus qui aderant meruerunt ibidem letificari miraculis. Sed ne cunctis pene nota, que per easdem multiplices translationes acta sunt miracula replicando commemorem, hoc breviter intimabo quod nullus miraculo locus caruerit, in quo vel unius hore spatio eos manere contigisset, si modo coram indigens adfuisset.

20. In prefato ergo loco diebus tribus emensis ad /84/ locum qui Varinnem vocatur deveniunt, unde nocte transacta egredientes, veniunt ad villam cui Paulus nomen est, a qua[[38]](#footnote-38) alterius spatio noctis exacto exeuntes, ad[[39]](#footnote-39) Deas suum monasterium gloriosa pignora detulerunt. Ubi quanta beneficia per .xx. et .vii. annos omnipotens Deus populo suo continua opitulatione largitus fuerit, in proprio continetur libello. Interea venerabilis pater Hilbodus, qui totius huius negocii dispositor ab initio fuerat et procuraror, tempus inaniter solito sibi more praeterire non patitur, sed regem studuit adire Karolum, quem pius pater /125r/ Ludovicus, defuncto filio Pipino, regem constituerat Aquitaniorum, a quo videlicet Karolo predictus abba quasdam villas et predia poposcit et impetravit, quod actoritate regia roboratum penes nos odieque noscitur reservari.

21. Qui post aliquot annos defungitur, et Axenius in eius loco subrogatur, quem non inprovida quies incautum sed iugis effere gentis infestatio sollicitum fecit et providum. Huius denique sexto anno ex quo locum susceperat regiminis, Normannis infestantibus igneque omnia concremantibus, corpus beati Philiberti, cum sui venerabilis inregritate thesauri pene magis de manibus eorum rapitur, quam debito cum honore Cunaldum transfertur, quem[[40]](#footnote-40) prefatus rex Karolus, Viviano principe suggerente, sancto iam dederat Philiberto. Indeque post aliquod tempus, die videlicet kalendarum maiarum, Mesciacum suam defertur ad villam, in Pictavensi territorio sitam, ubi etiam multa, Deo largiente, ipsius sancti meritis sunt patrata miracula.

22. Per idem tempus Axenius abba diem clausit extremum, et Ermentarius eius successit in locum. Quo post annos quinque defuncto, Berno efficitur abba. Herus /85/ autem insula licet a perfidis post discessum[[41]](#footnote-41) beati Philiberti igne fuerit concremata[[42]](#footnote-42), non tamen usquequaque a quantocumque cetu habitari desiit monachorum ; sed prenominatis ibidem patribus competenti successione subrogatis, futurum cassum tamen restaurationis prestolabanntur ęventum, quocirca sollerter loci sui profectibus assidue invigilabant. Praefato denique abbate loco commissoque gregi pro viribus utilia procurante, Geilonis cuiusdam comitis filius, patris sui vocabulo nuncupatus, eidem sub regulari norma sese Deo serviturum commisit, qui pernecessariis admodum multisque predictum locum honoribus amplificavit[[43]](#footnote-43). Hic itaque post annos aliquot quo dignus erat abbatis officio sublimatus, pio super exulantium fratrum inquietudine cepit sollicitari molimine. Cernens quippe, malis assidue passimque crassantibus, Hero insule omnem restaurationis aditum penitus denegari, nititur vigilanter operam dare quieti.

23. Quocirca supra nominatum regem, Karolum videlicet, /125v/ rogaturus expeciit, quatenus beato Philiberto adhuc in terra corpore peregrinanti sibique adherentibus locum prebere refugii dignaretur ; cuius petitioni[[44]](#footnote-44) rex libenter annuens, tribuit quod poposcit, abbatiolam scilicet sancti Portiani ; quod donum idem pater Geilo postmodum, per Adalgarium, Aeduorum antistitem venerabilem, Iohannis papae fecit auctoritate firmari. Adepta igitur ex integro et auctoritate regali premunita concessione, sepedictus abba sacra iussit de territorio Pictavensi pignora removeri, et ad locum tendere superius nominatum. Inponunt igitur sacra vectigalia bigis, precedentibus quorum erat officii congruum venture mansionis habitaculum previdere et ten-/86/-toria figere, prout singularum ordo competens officinarum exequi premonstrabat. Et ut evidenter huic negotio Christi presentia non deesse monstraretur, conferebatur optata subinde salus egrotis. Unde factum est ut, crebro miraculorum benefitio, fama huius rei longius diffundente, fieret ingens utriusque sexus concurrentium simulque pergentium multitudo, rerumque venalium non minus quam in populoso foro ibidem copia redondaret. Taliter quippe servorum suorum ditabat inopiam, ut nichil deesset timentibus eum. Idem quippe qui quondam lsraëlitice plebis animos per columpnam ignis confortabat et nubis, ipse nichilominus utriusque commodi benefitia largiendo, huic pompe adherentibus pro voto gaudia conserebat. Peracto itaque itinere tandem perveniunt ad sanctum Portianum, et velut fluctuantis maris turbine superato lictora tuta capessunt. Parti vero sotiorum illius devotissimi comitatus in vicini tellure ruris ad habitandum est collata possessio[[45]](#footnote-45) : qui vicus in brevi constructis multiplicatisque domibus ab eventu hodieque Britannia vocitatur.

24. Inde potita quietę, venerabilis Geilo liberius regum diversorumque principum ac episcoporum cepit conventibus[[46]](#footnote-46) interesse, eorumque sui causas infortunii manifestando captare benevolentiam. Hic dum diversas perlustrando provintias circuiens, Trenorchium /126r/ devenisset ad opidum, cernens locum, multiplici rerum ubertate gratissimum, diligentiori studio magnum incrementi sumere posse provectum, ac permodicam[[47]](#footnote-47) cellam raro monachorum ibidem agmine possideri, sciscitatur ab ipsis et ab incolis provincie qualitatem, quanam libertate gauderent, quove servitio premerentur. Cumque didicisset ab ipsis locum quieta prorsus libertate foveri, nullisque subditum nisi regiae ditioni, sciscitatur iterum, exposito sue modo peregrinationis, utrum sub eadem libertate talium frui vellent contubernio. Quibus gra-/87-tanter hec ita se velle respondentibus, ille maturato negotio Karolum sepedictum regem adiit Francorum, a quo solita clementia locum superius nominatum, Trenorchium scilicet cum suis appendiciis, beato Philiberto dari poposcit et impetravit. Quid moror in multis ? Redit et sacra pignora secum tollens cum regalibus traditionum munimentis, pridie idus maii sepefatum venit ad Trenorchium, sanctumque illud ibidem patrocinium devotione debita collocavit, qui dies non inmerito annuatim festive, summoque cum gaudio celebratur. Ubi etiam sue peregrinationis omnino finem inposuit, quod dominice incarnationis anno dccc lxxv factum esse dignoscitur.

25. Horum autem divine prerogationis munerum nomina dicere non multum necessarium, sed nec penitus[[48]](#footnote-48) facile reor. Quis enim preter Redemptoris nostri quibus ab ipsa ut ita dicam nativitate, iuventute ipso etiam tempore passionis usus est, vestimenta, vel que ipsa sacratissima genitrix eiusdem vel sibi coaptavit vel filio, ipsasque geminas quibus soli Deo nota nobis incognita sacra continentur pixides, ipsumque quo idem Redemptor in passione passus est vinciri[[49]](#footnote-49) ligamen, ipsum etiam salutifere crucis lignum idem denique vas primo salvatoris miraculo consecratum, illud quoque sanctissimi corpus Philiberti, quis, inquam, his premissis innumerabilium sanctorum, quorum eo die ibidem sunt allatae reliquie minutias dinumerare vel nominare /126v/ valebit ? Cur sanctos Candidum Clinumque martires commemorem ? Cur sanctum Vitalem, Basilium aliosque nonnullos ? Quorum tametsi gloriosa penes nos corpora /88/ retinentur; vereor tamen nominatim huic eos inserere opusculo, ne apud fide tardiores temere videar inficiari.

26. Credimus plane tamen beatum Valerianum dignis a Deo meritis obtinuisse ut eius sanctissimum corpus aput homines tante sanctitatis benedictionis honorari consorcio meruisset, cuius spiritus supernorum civium contubernio fruebatur. Nec ignota loquor : Deum scilicet quos dilexerit non solum perhennis vite gaudiis, sed eorum quoque propter eos loca protegere virtute et mundanis opibus honorare consuevisse. Quod utique, sicut dictum est, beatus Valerianus sacri evangelii obtinuit actoritate talia promittentis : *Si quis mihi*, inquid, *ministraverit, honorificabit eum pater meus*. Christo siquidem ministrare et gratis eum reficere dignoscitur alimentis, cuius verbo simul et exemplo per fidem in Christi corpus populi trahiciuntur ; quo ministerio beatus Valerianus Salvatori fideliter ministrasse et ipsius vite sacris actibus et perfecte consummationis exitu liquido comprobatur, verbo scilicet predicationis et passionis exemplo, secundum quod scriptum est : *Christus passus est pro nobis, vobis relinquens exemplum*, et cetera. De hac refectione Salvator noster ait : *Meus cibus est ut faciam voluntatem Patris mei*. Unde et hic beatus huius exequutione ministerii omnipotentis patris voluntatem perfecisse veraciter perdocetur ; et ideo non solum spiritu in celestibus, verum etiam in terris corpore gemina quadam a patre Deo meruit honorificentia decusari. Sed iam ad propositi seriem redeamus.

27. Predictus igitur abba Geilo sue per omnia memor industrie, postquam labore solutus grato tutoque resedit in loco, cepit diligenter eidem loco felices liberalitatis et incrementi successus prospicere. Qui in quantum /127r/ usque prosperis potitus fuerit, apostolica privilegia, precepta /89/ regalia, diversarum provinciarum produnt dona principum vel statuta, sicut penes nos scripta retinentur.

28. Contigit[[50]](#footnote-50) isdem temporibus hunc virum acclamante clero cum illius provincie proceribus, Lingonice civitatis kathedra promoveri. Qua simul et abbatie sue fultus ministerio, decenter utrisque commoda procurabat. Quadam vero die, dum ex more, suarum causis dioceseos ita poscentibus, de loco proficisceretur ad locum, accidit ut apud cenobium Corbiniacense officiosissime ab eiusdem loci fratribus ei hospitium preberetur. Quem cum satis opulenter procuravissent, petitoria eum suggestione pulsare ceperunt, dicentes raris admodum locum suum sanctorum patrociniis adornatum : « Quapropter, inquiunt, vestram sublimitatem ex his, quibus a Deo vobis concessa felix Gallia colletatur, nobis largiri caritas ipsa, qua in Christo unum esse debemus, compellat. » Cessit tandem episcopus, diemque constituit qua id recepturi Trenorchium advenirent. Veniunt, et voti sui compotes effecti, leti ad propria revertuntur. Preclarissimorum siquidem duorum confessorum in loco uno posita secum corpora deferentes, Veterini scilicet atque Leonardi, ingentia sibi gaudia cumularunt.

/90/ 29. Per idem tempus Karolus, rex Aquitanorum, migravit, filius Ludovvici Pii, cuius pater fuit Karolus ille magnus, filius Pipini; et regnum adeptus est filius eius Ludovvicus ; quo regnante Iohannes Papa venit in Galliam, et coadunatis Galliarum episcopis, Trecis concilium celebravit. Huic Concilio interfuit predictus rex Ludovvicus, cuius ob deprecationem idem papa Ioannes, sicut prius rogante huius patre regis Karolo, magnam Trenorciensi ęcclesię contulit libertatem, cunctis regum ceterorumve principum quecumque eidem loco fuerant concessa donaria confirmatis. Prefato autem rege infra triennium defuncto regnoque a duobus filiis Ludovvico scilicet et Carlemanno diviso, venerabili quoque Geilone presenti vite subtracto, Galterius efficitur abbas. /127v/ Eo etiam bis quaternis annis exactis facto de medio, Blitgarius eius successit in loco, qui a Bosonis filio Ludovvico Duseram, quam ante ob refugium iam beato dederat Filiberto, ex toto sibi dari impetravit, aliaque perplura ab eodem liberalitatis obtinuit et donationis precepta. Quo post decennium defuncto, Erveus statim pastoris sumpto officio sollicitudinis sue non segnis ostendit affectum. Ab Armanno siquidem filio Armanni vice /91/ comitis magna ęcclesię sue in comitatu Vellaico predia conquisivit, cum ecclesia sancti Georgii in vetulę preastio civitatis, cumque multis aliis in eodem pago consistentibus prediis. Erveo itaque defuncto Guicherannus ad regendum suscepit abbatiam, qui strenue primo sui regiminis anno incumbente famis miseria totam[[51]](#footnote-51) pene vastantis Burgundiam, sufficiens suis multisque indigentibus prebuit alimentum.

30. Huic quoque transacto quadriennio rebus humanis exempto Guido successit. Hic a partibus Lingonensium clericus Trenorchium venerat, ubi religionis abitum suscipiens, adeo prima, secus ac humanis pretendebat obtutibus, velavit auspicia, ut ignara concio futurorum honores ei committeret potiores. Unde contigit ut ingentem exinde rerum sibi copiam cumulaverit, quo malorum seminario fretus ducem Burgundie adiit Gislabertum et, quod meritis adipiscendum, non pecunia, foret, ab eo cenobii Trenorciensis obtinuit gerarchiam. Cui dum pro nisu monachorum pars sanior resistere conaretur, conatus suos effectui mancipare non prevalens, longum adhuc patrum instar priorum exilium subire quam huic adquiescere nefarie presumptionis audatie maluerunt.

/92/ 31. Sumptis itaque secum que vel rerum precio, vel reverentia noverant cariora, Letaldi Mati<s>censium comitis consilio suffragari eiusque defensionis scuto protegi quousque rerum exitus acta probaret, obnixe imploraverunt. Quibus dum gratanter annuisset, non diu latere res /128r/ gesta potuit quem supra memoravimus principem Gislabertum, missoque legato[[52]](#footnote-52) monachos cum direptis continuo sibi reddi mandavit. Quod si facere cunctaretur, eum sine dilatione secum noverit congressurum, et quod gratis noluit in protinus exequeretur. Ille se virtutis inparis omnino sciens, arte virum eludere et a se callide repellere machinatur. Clam quippe fratribus convocatis precepit ut extra civitatis menia cum omni sua supellectili latebram foverent ad modicum, quo videlicet dato sacramento[[53]](#footnote-53), infra murorum civitatis ambitum pro quibus mandaverat non haberi, nulli videretur inficiari. Quod cum factum fuisset, dux autem fidem dictis nollet accommodare nec ab insectatione sese aliquatenus cohibere, monachi sibi requiem nullomodo dari providentes, Arverniam repedare, vel priorum patrum antiquam regredi ad patriam pristinisque sua sedibus, si non inpotiri pace concederetur, patrocinia collocare, sumpto consilio deliberaverunt.

32. Vehiculis igitur decenti studio preparatis ac suis omnibus competenti ordine superpositis, iter non sine gemitu aggrediuntur. Peractoque unius spacio[[54]](#footnote-54) alteriusque diei, ad sanctum perveniunt Porcianum, olim regali, sicut superius dictum est, munere sancto Filiberto collatum. Quo in loco summo[[55]](#footnote-55) cum gaudio debitisque cum laudibus a commanentibus[[56]](#footnote-56) ibidem fratribus et ab[[57]](#footnote-57) eiusdem provintie incolis excipiuntur. Ubi per trium annorum curricula optata pace potiti, abbatem sibi secundum traditam dignitatem ex semet /93/ ipsis ordinari fecerunt, nomine Erveum, congruis moribus adornatum et simplicitate spectabilem.

33. Interea dum pro voto prefati monachi <pace[[58]](#footnote-58)> uterentur, Burgundia quo digna fuerat miserabili laborabat incommodo. Ex eo siquidem tempore quo beatum Filibertum cum reliquiis olim sibi, patrie dico, non utique suis meritis sed Dei collatis beneficio a se vesana eliminaverat, omnis pariens mater, Deo vindice, fetum suo dissimilem[[59]](#footnote-59) generi /128v/ nasci vehementer stupens admirabatur. Aut enim quolibet corporis membro cum ingenti deformitate carebat, aut miserabiliter alia quam natura dictarat parte versum monstruosa spetie cernebatur. Nec solum in animantibus hec persecutio crassabatur, verum etiam tellus, soliti gratia proventus omnino privata, luctum agricolis patrie pretendebat inopiam. Ipse etiam cuius impulsu fratres propriis fuerant a sedibus exire coacti, Gislabertum dico principem, nec debuit nec penitus tante caruit labis infortunio, quem unice viscere tenus contristavit privatio prolis. Erat etiam ei ex sorore non mediocris elegantie nepos, ad quem propria defuncta sobole tocius pendebat futurum dominationis eius fastigium. Hic cum die quadam coram avunculo pre manibus plenum gestaret mero cratera, subito arreptus a demone, terribiliter corruens exspiravit. His telis merito tragectus pectore, princeps ingemit, et tantum sola vexatio fidem dedit incredulo.

34. Ingens extimplo cunctos terror occupat, et iam non dissimulanter ut prius, sed confidenter tante calamitatis discrimina ęssę divine pronuntiant ulcionis. Processit igitur ex consulto concilium celebrari debere et periclitanti patrie statui cicius subveniendum, cuius unde fuerat ortum periculum certo innotuerat experimento. Iusto quippe Dei /94/ iudicio penis afficiebantur, qui divinitus induta a suis finibus votiva non metuerant arcere remedia. Die siquidem constituta, presidentibus Galliarum episcopis, et maxime Mati<s>censium atque Cabilonensium, concilium apud Trenorchium celebratur, ut illic divine miserationis aditum confitendo mererentur, unde sibi peccando Deitatis iram noverant emersisse. Cumque super presentis causa negotii satis superque a sacerdotibus peroratum fuisset, aliter videlicet flagellum ab eis nequaquam removendum, nisi quod stulte /129r/ commissum fuerat prudenter[[60]](#footnote-60) corrigeretur, populosque his assercionibus adclamasset; tandem una omnium propicia divinitate sanctuarium revocari posse daretur temptari, /95/ summoque niti conamine, vox una omnium parque decernit arbitrium : quod si forte prioris memores iniurie, aures monachi nollent acommodare, primum nequiter intrusi depulsionem, suarumque rerum in posterum pretenderent integerrimam libertatem ; preterea multis honoribus cum fiducia pollicerentur accumulandos ; preteritorum fieri debere inmemores iniuriarum, quibus felix successus et rerum provectum et continue pariebat tranquillitatis effectum. Eliguntur ergo sollertes et conpetentis eloquentie viri, quibus tantum possit committi negocium. Qui iniunctum sibi mandatum fideliter exequi non differentes, ascensis equis, maturatoque negocio Arverniam ingrediuntur, et usque ad sanctum Porcianum prospero perducuntur itinere. Ubi decenter satis a fratribus suscepti diligenterque procurati, ubi congruum tempus repperiunt, mox sui causam adventus abbati, ceterisque fratribus reverenter innotescunt, et omnia prout sibi fuerat imperatum, studiosa intencione manifestare procuraverunt. Quare partis utriusque multiplices diversasque sermonum relaciones referrem ? Consensere tandem monachi, diemque reditus legatis denunciantes, abire permiserunt. At illi celeriter repedantes cunctaque eis a quibus missi fuerant renunciantes, indictam reditus diem sciscitantibus indicaverunt.

35. Eo vero die quo prefati monachi cum[[61]](#footnote-61) suis omnibus in Gallias redire cepissent, cum in cuiusdam rustici prato figere tentoria molirentur, ille, consimilium[[62]](#footnote-62) coadunata manu, lapides in eos densissime iacere ceperunt. Qui lapides ac si[[63]](#footnote-63) arida nucum folia volitare, quo turbo compelleret, viderentur, haud secus non quo mittebantur[[64]](#footnote-64), sed unde mittebantur redire stuperes. Cum autem ad portum Ligeris per/129v/venissent, affuit nichilhominus venerabilium utriusque ordinis, ecclesiastici scilicet et secularis, forensiumque precedentibus episcopis copiosa plebium multitudo. Venerabiles autem episcopi, dum adhuc unius ferme spatio procul abessent milliarii, devocius illud residui perficiendum ex consulto deliberavere. Segregatis igitur competenter agmi-/96/-nibus, primus Eduensis pontifex cum suis contubernalibus ire obviam maturavit. Secundo loco Crisopolitus antistes cum coessentibus sibi reverenter subsequi non recusavit. Tercia nichilhominus a duobus, Cabilonensi videlicet et Matisconensi presulibus, processio facta fuisse dignoscitur. He quippe provinciae prelibato divine pondere ulcionis immanius afficiebantur. Sicque factum est ut ab illo tempore quo fines suos intrare coeperunt, comfestim et populus rerum ubertatem et pristinam subsequi matres experirent fecunditatem.

36. Taliter ergo sacra sanctorum pignora Trenorchio sunt restituta, unde et ampliori locus idem principum aliorumque virorum beneficio percepisse noscitur incrementum. Pretaxati[[65]](#footnote-65) denique pontifices, quodam velud decreto statuerunt, quatenus exinde in posterum, ab eorum dumtaxat dioceseos hominibus, qui licet exigue preesse familie viderentur, semel in anno sepenominatus locus cum quantalibet[[66]](#footnote-66) visitaretur oblatione, et viciniores quidem, velud in letaniis fieri solet, cum processione sexta feria post Ascensionem Domini, remociores vero pro facultate a libito semel eque in anno, ut dictum est, venire non dissimularent.

His diebus Hildebodus Cabilonensis venerabilis antistes pristinos abbatie nostre terminos multo admodum terrarum spatio canonica tradicione a parte dilatavit aquilonis. Cuius[[67]](#footnote-67) etiam quanta circa locum nostrum exstiterit sollicitudo, prodit non solum rerum devota largicio, verum et contra quorumdam severitatem tyrannorum eiusdem loci nostri res incessanter diripientium, oportuna iugisque defensio. Venerabilem quippe Agapitum Romane sedis /130r/ adiit antistitem, /97/ a quo litteras ad dominum Albuinum, Matisconensem episcopum, mitti poposcit et impetravit, ad hoc videlicet ut supra memoratum locum ab ingruenti tyrannorum sevicia summo studio <et> conamine tueretur.

37. His diebus, Erveo abbate defuncto, Aiminus ad regendum suscepit abbatiam ; qui cum religionis haud mediocri polleret industria, religiosorum nichilominus amicicias orationumque suffragia societatis sibi locoque suo federe copulavit. Huius temporibus, effera gens, Ungri, Franciam, Burgundiam simul et Aquitaniam ferro et igne vehementer depopulati sunt. Inter que Trenorchium cum monasterio multaque supellectili incendio concremaverunt. Secuta quoque est non post multum tempus rerum subita sterilitas victualium, que Burgundiam pocius importuna macie contristavit. Ayminus post .x. viiito. sui regiminis annos diem clausit extremum, cui successit Erveus. Qui sollicite circa locum gregemque sibi commissum invigilans, cuncta quae ab Erveo predecessore suo in Vellaico superius adquisita memoravimus, rursus a vicecomite Stephano et uxore Blesinde, nonnullis insuper additis, sollempni fecit concessione firmari.

38. Hoc quoque obeunte, Stephanus in cenobili substituitur regimine. Huius studium vel quam circa beatum /98/ Valerianum habuerit devotionem traditus memorie prodit effectus. Huius siquidem corpus martiris, sicut a fidelibus tempore passionis eius in sepulcro fuerat collocatum, clausum tellure per multorum spacia manserat annorum. Quod iamdictus pater incongruum non iniuria ratus, eius scilicet humo tegi corpus, cuius spiritus in celestibus angelorum contubernio pociebatur, cuiusque meritis divina virtus inmensa populo suo beneficia condonarat, cepit igitur tacita prius secum meditacione translationis ordinem disponere, /130v/ deinde que futuro necessaria erant operi paulatim preparare, aurum et argentum, diversique generis lapides preciosos. Inde strenuo adscito artifice, affabre compositum visum est fecisse mausoleum. Quo peracto, tempus operiens oportunum, religiosorum constituto die venire fecit multitudinem. Affuit nichilominus copiosa plebis diversarum urbium multitudo, magnum fore fidelibus credens emolumentum, hanc elationis a tumulo beati martiris invenisse[[68]](#footnote-68) sollempnitatem. Quam quia Deo gratam fore miraculis attestantibus aperte cognovimus, non inmerito, dilectissimi, dignis eam cultibus honorare, summoque cum gaudio suscipere debemus.

39. Eliguntur itaque tres merito vite venerabiles monachi, qui plenitudine commissorum cum satisfactione premissa, candidis induti vestibus, summa cum reverentia locum adeunt quo sanctum noverant sepultum Valerianum. Ceterorum vero nemini concessum est intrare, sed erat populus exspectans, illo sine dubio devocione non inferior qui Zacharie sacerdotis hora incensi exitum de templo prestolabatur. Revoluto tandem lapide quo tumulus claudebatur, ingens aromatum more fratres perfudit odor, ut /99/ scilicet qui per sancte ministerium predicationis in carne vivens exstiterat odor vite fidelibus, nunc etiam suavem preberet corpore resolutus odorem. Interea fratres introrsum respicientes inveniunt sacrum caput non secundum ordinem iacere membrorum, sed in loco quo pectus fuisse videbatur diligenter positum, ubi etiam modicam, ac si nova tunc posita esset, ex pallio repperiunt crucem, que postmodum in argenteo affabre facto posita est filacterio. Hanc ipse dum adhuc viveret, in ea parte vestis qua pectus /131r/ tegitur tulisse non dubium est, ut indicaret habitus quod professio declarabat. Sumptis igitur maiorum reliquiis artuum, reposuerunt ea in capsam, quam superius recens factam memoravimus, ceteris exuviarum corporisve cineribus in sepulcro relictis. Quam cum humeris imposuissent, detulerunt eam ad monasterii superioris oratorium, ac super beate Dei genitricis aram reverenter inposuerunt.

40. Quanta piarum ibi flumina fusa sunt lacrimarum, quas magnorum provocabat immensitas gaudiorum ! Populus tandem votis ovanter precibusque peractis ad propria gaudens remeavit. In ea vero que ęodem iubente patre hisdem diebus facta fuit imago, sacrum ac venerabile capud sepefati martiris positum est, quam nunc etiam contra violentos tempestatis impetus vel diversas[[69]](#footnote-69) aerum incomoditates, seu quaslibet rerum adversitates opponentes, ab his sepe Deo miserante defendimur. In die autem purificationis beate Marie, que post modicum tempus affuit, delatum est scrinium quo beati martiris ossa condita habebantur in inferius oratorium, quod indesinenter a populo frequentabatur, positumque super altare quod recens fuerat edificatum.

41. Et dum populus in superiori monasterio consuetam sequeretur processionem, quidam homunculus, adeo miserabilis ut pene tocius mole corporis instar glomi contracta terram tantum cernere cogeretur, magno cum labore sacrum illud ingressus oratorium, preces suas ibidem lacrimabiliter effundere cepit, beati Valeriani meritis divi-/100/-nam sibi clementiam flagitans affuturam. Cumque id subinde repeteret, subito nervi tociusque compago corporis miro ceperunt modo laxari, prostratusque solo, magno cepit clamore[[70]](#footnote-70) vociferare. /131v/ Et iam corus misse sollempnis instabat officiis. Ac populus audito clamore cucurrit, invenitque hominem prostratum solo tante recepisse formam[[71]](#footnote-71) longitudinis ut, cum non prius trium vel quatuor annorum infantis quantitatem excedere videretur, tunc omnes fere altitudine superaret. Laudibus itaque Deo votisque persolutis, ovans[[72]](#footnote-72) ad propria populus repedavit.

42. Anus etiam quedam, cui vel etas vel infirmitas lumen abstulerat oculorum, ibidem Deo miserante meritis eiusdem martiris illud meruit recuperari. Nec latere potuit procul etiam consistentes huius noticia rei, quin pocius diversa cogente incomoditate, multi undique confluebant, inter quos quedam etatis provecte femina, gemino confecta dolore, venit alia comite : diris quippe febribus estuebat, sevoque misera tenebatur a demonio. Huic etiam diu non distulit optatum pietas divina beneficium. Sana quippe rediit, fugatis tam febrium estu quam furentis viribus inimici.

43. Miles quidam nichilominus ab amicis adductus accessit, tanto febrium quo iamdiu laboraverat tedio consternatus, ut ex ac vita morte resolvi quam tali mallet ulterius incomodo pregravari. Subvenit et huic non diu differendo remedium Christi misericordia : ad propria siquidem regrediens, adepte sanitatis beneficio suos admodum letificavit amicos.

44. Idem quoque venerabilis abbas corpus beati Porciani sublevans a tumulo in duobus preciose compositis scriniis, imagine scilicet alioque fabrefacto loculo collocavit, maioremque monasterii fabricam a fundamento construxit. Quo obeunte, Odo abbatis in officium sublimatur. Hic /101/ Andegavensium comiti Gaufrido villam nostri iuris pacto /132r/ subter annexo commisit Doadem, ut ipse videlicet villas quasdam cum[[73]](#footnote-73) ecclesiis nobis a perversis ablatas hominibus reddi faceret, quarum numerus vel nomina penes nos scripta tenentur ; post predicti vero principis defunctionem, villa superius nominata pristinum rediret ad possessorem.

45. Wago post Odonis obitum pastorale suscepit officium. Qui inlustrium[[74]](#footnote-74) vestigia patrum secutus, futuris probitatis sue monimenta reliquid. Anno autem regiminis sui .xviii.to, in festo beati Vitalis, dum totum monasterium festive utpote pro sollempni patroni nostri gaudio foret ornatum, per famulorum incuriam igne consumptum est cum omnibus officinis, tamque valida flatu ventorum extitit ignis vastatio, ut pene omnis supellex monasterii consumeretur, preter[[75]](#footnote-75) sanctorum memorias et partem ornamentorum ad cultum Dei pertinentium, quod latebre criptarum eiusdem monasterii vix celare potuerint. Inter cetera dampna extitit et librorum non minima perdicio cum cartis testamentalibus magno pondere argenti adquisitis. Nam privilegia duorum episcoporum Matiscensium eodem igne perierunt, Adonis scilicet et Milonis, qui donationem fecerunt /102/ sancte Marie et sancto Filiberto ex decimis omnium ęcclesiarum que eisdem sanctis competere videbantur tocius sui episcopatus ; obsecrantes et adiurantes successores suos excommunicatione terribili ut hoc quod ipsi pro amore Dei genitricis et sancti Filiberti devota mente obtulerunt munus, nulla ratione violare permitterent, datis pro eisdem privilegiis in servitio quadraginta libris[[76]](#footnote-76) argenti, exceptis munusculis ministrorum ; ita tamen ut paratarum et eulogiarum solvererur census. /132v/

46. Consumpta igitur, ut dictum est, prememorato in incendio nostrarum non minima parte rerum, in quo etiam Odo atque Maurinus, duo videlicet pueri vicissim sese[[77]](#footnote-77) cohortantes ut a sanctuario non egrederentur, ne tante superstites essent calamitati, periisse docentur, accidit quoque transacto biennio haud mediocris de obitu patris Vagonis mesticia. Eo namque defuncto, Bernerius in loco eius substituitur. Vixit autem Bernerius in[[78]](#footnote-78) officio pastorali .xx. annis. Huius tempore Hugo, Cabilonensis comes et episcopus Autisiodorensis, ob onorem Dei et genitricis eiusdem predictorumque sanctorum, partim beneficio provocatus, donavit et concessit Deo et sanctis in quorum honore prefata ęcclesia dedicata esse dignoscitur, et venerabili abbati Bernerio, eiusdemque loci monachis tam presentibus quam futuris, villam que dicitur Isleis, que est super alveum Sagone, cum servis et ancillis et quecumque ad eam pertinere videntur, tam in silvis quam in pratis seu campis, pascuis, aquis aquarumque decursibus ; et piscationem predicti fluminis Sagone usque ad locum qui vulgo Filiolus vocatur, totum Deo predictisque sanctis et monachis inibi Deo famulantibus concessit, pro remedio animę /103/ suę et parentum suorum. Hec autem omnia a septemtrione et ab oriente fluviis, a meridie vero et ab ocasu viis publicis terminantur. Predicti autem monachi suppliciter illi roganti beneficium ęcclesię sue suorumque locorum sanctique Philiberti vexillum, tunc temporis illi necessarium, bono animo promptaque voluntate dederunt. Factum est hoc donum anno ab incarnatione Domini millesimo .xo. viiiio. apud Trenorchium, .iiii. .kl. septembris, in die quo idem dedicatum est monasterium, /133r/ in presentia venerabilium episcoporum, Ioffredi Cabilonis episcopi, Gausleni Matisconis episcopi, quorum actoritate factum est et sub excomunicatione prohibitum, ne quilibet futurorum illud infringere vel eis auferre presumat, regnante Rotberto rege in Francia.

47. Post obitum vero predicti Bernerii, Ardagnus eodem sublimatur in ordine ; post cuius ordinacionem tercio, quarto et quinto anno, fames totum pene vastavit orbem. Hic vir quanta strenuitate sui memoria posteris commendaverit, magis visibus prodit effectus, quam narratio manifestat auditui. Qui cum bis denis et octonis vixisset annis, defuncto successit Guillelmus, qui sicut genere preclarus, ita animi pre multis extitit fortitudine bonisque moribus adornatus. Hic sibi burgensibus cum suis sepe presentatis uxoribus, si quempiam vestibus vidisset incul-/104/-tum, primum eum inercie acriter redargutum, deinde nisi cum precioso ante se venire ulterius prohibebat ornatu, eademque de uxoribus precipiebat. Quod si quis de inopia causabatur, eius inopiam de suo quantum sufficere posset relevare satagebat. Deinde peracto quinquennio, ęcclesiisque nonnullis aliisque possessionibus ęcclesię sue adquisitis, diem clausit extremum. Cui defuncto Giraudus successit, vir in litteris satis eruditus, sicut eius scripta testantur, quibus etiam nunc usque in ecclesiis uti solemus. Huic quoque post quinque sui regiminis annos defuncto, Petrus pastorale suscepit officium. De quo multa possent litteris commendari, sed sicut ex integro precedentium abbatum facta nec potuimus, sed nec presentis fuit operis /133v/ explicare, sic nec istius vitam in cunctis pene providam vel facta narrare molimur. Unum tamen non pretereo quod eius religiose devotioni iure poterit applicari. Beate siquidem Marie votivum servitium, missam scilicet in eius honore mane decantari et tam matutinalem quam tocius diei competentibus horis instituit celebrari. […]titari[[79]](#footnote-79)

<48.> Quantum denique sub ipso regimine locus hic sumpserit incrementi, diverse testantur supellectilis ornamenta, domorum etiam vel ceterarum nova constructio officinarum, ecclesiarum quoque multorumque aquisicio possessionum. Cuius sagaci industria longe lateque nomen eius celebre innotuit.

49. Ut enim Ispanie rex Adefonsus Constantie regine coniugio potiretur, ipse prudenter elaboravit. Fuerat enim Hugonis Cabilonensis comitis uxor, filia Rotberti ducis, /105/ que defuncto viro sepe orationis gracia, in veste humili, pedibus etiam nudis, equestri spreto vehiculo, Trenorchium venire consueverat. Que, dum iubente rege iter ad Ispanias aggressa fuisset, Trenorchium sufficienti satis militum agmine stipata devenit. Ubi pro more benedictione percepta reliquiarum, convocatis fratribus, presentibus sociis, fecit donum Deo et sanctis monachisque Trenorchiensibus de ecclesia Givriaci, quam paterno possidebat iure, cum rebus omnibus ad eam pertinentibus. Quod ut firmius haberetur, anulum quem[[80]](#footnote-80) manu gestabat tradidit; pretiosumque extrinsecus lapidem qui topazius nominatur, quique hodie pulchro insertus Evangeliorum fulget in textu. Petiit autem et ipsa congruum sibi tradi sacerdotale vestimentum, quod nequaquam /134r/ debuit potuitve negari, presertim cum se nostri non immemorem dum viveret, locique nostri utilitatibus promitteret non defuturam. His autem patratis, nupciisque regalibus ex more celebratis, post nonnullos annos ad subiugandos barbaros in Ispaniam concursus factus est populorum. Hanc in expeditionem[[81]](#footnote-81) duo, iubente patre, de nostris perrexere monachi qui unius vocabuli, Guillelmi scilicet, nomine censebantur. Qui cum ad locum ubi rex cum regina morabatur venissent, contigit etiam Odonem, ducem Burgundie, simul adesse. Ubi, suggerentibus monachis, regina super ęcclesia, quam ante nobis dedisse retulimus, ducis obtinuit conniventiam. Cumque peracto negocio proprios remeassent ad fines, dux, accersitis monachis, prout promiserat, tam de ecclesia, quam de rebus eiusdem, /106/ coram adstantibus fecit investituram. Quanta denique virtute predictus abba secularium prepositorum, qui ecclesiasticos sibi commissos honores velut hereditario iure possidere nitebantur[[82]](#footnote-82), contriverit extollentiam, res manifesta docet felici sorte peracta.

1. *Le titre est celui de l’éditeur*. [↑](#footnote-ref-1)
2. ordinanare *B*. [↑](#footnote-ref-2)
3. ampletatur *B.* [↑](#footnote-ref-3)
4. professione *B.* [↑](#footnote-ref-4)
5. instruere *B.* [↑](#footnote-ref-5)
6. genitoris *répété et exponctué après* falso *B*. [↑](#footnote-ref-6)
7. cumvovens *B.* [↑](#footnote-ref-7)
8. presentem *B.* [↑](#footnote-ref-8)
9. Innumerant *B.* [↑](#footnote-ref-9)
10. Structuram *B.* [↑](#footnote-ref-10)
11. annes *B.* [↑](#footnote-ref-11)
12. transportandam *B.* [↑](#footnote-ref-12)
13. invictissimis *B.* [↑](#footnote-ref-13)
14. neper *B.* [↑](#footnote-ref-14)
15. se vere *B.* [↑](#footnote-ref-15)
16. coniugibus *B.* [↑](#footnote-ref-16)
17. congruam *B.* [↑](#footnote-ref-17)
18. quid *corr. en* quis *B.* [↑](#footnote-ref-18)
19. nevus *B*. [↑](#footnote-ref-19)
20. peragit *B.* [↑](#footnote-ref-20)
21. servias *B.* [↑](#footnote-ref-21)
22. flexis *B.* [↑](#footnote-ref-22)
23. modica *B.* [↑](#footnote-ref-23)
24. perducemur *B.* [↑](#footnote-ref-24)
25. coeius *B*. [↑](#footnote-ref-25)
26. ponere *B*. [↑](#footnote-ref-26)
27. occassus *B.* [↑](#footnote-ref-27)
28. sommo *corr. en* summo *B.* [↑](#footnote-ref-28)
29. necessitate *corr. en* necessitudinem *B.* [↑](#footnote-ref-29)
30. ornat... aditur *B.* [↑](#footnote-ref-30)
31. contractu *B*. [↑](#footnote-ref-31)
32. exior res *B.* [↑](#footnote-ref-32)
33. facultate *suivi de* donec *barré* *B.* [↑](#footnote-ref-33)
34. num nunquam *B.* [↑](#footnote-ref-34)
35. fortitudis *B.* [↑](#footnote-ref-35)
36. que *B.* [↑](#footnote-ref-36)
37. forsitant *B.* [↑](#footnote-ref-37)
38. quo *B.* [↑](#footnote-ref-38)
39. a *B.* [↑](#footnote-ref-39)
40. que *B.* [↑](#footnote-ref-40)
41. dissessum *corr. en* discessum *B*. [↑](#footnote-ref-41)
42. concrematus *B.* [↑](#footnote-ref-42)
43. amplicavit *B.* [↑](#footnote-ref-43)
44. petitionis *B.* [↑](#footnote-ref-44)
45. posseosio *corr. en* possessio *B.* [↑](#footnote-ref-45)
46. *coventibus* *B.* [↑](#footnote-ref-46)
47. promodicam *B.* [↑](#footnote-ref-47)
48. peniturus *B.* [↑](#footnote-ref-48)
49. vintiri *B.* [↑](#footnote-ref-49)
50. *Tête mitrée de profil dessinée en marge, sur la hauteur de trois lignes*. [↑](#footnote-ref-50)
51. tota *B*. [↑](#footnote-ref-51)
52. misoque leguato *avec* u *exponctué B*. [↑](#footnote-ref-52)
53. sacarmento *B.* [↑](#footnote-ref-53)
54. pacio *B.* [↑](#footnote-ref-54)
55. summum *B.* [↑](#footnote-ref-55)
56. commonentibus *B*. [↑](#footnote-ref-56)
57. ad *B*. [↑](#footnote-ref-57)
58. Arvernia *coniect. Poupardin*. [↑](#footnote-ref-58)
59. dissimile *B.* [↑](#footnote-ref-59)
60. prudenter *suivi de* ab eis nequaquam *effacé* *B.* [↑](#footnote-ref-60)
61. com *B.* [↑](#footnote-ref-61)
62. cum similium *B.* [↑](#footnote-ref-62)
63. ausi *B.* [↑](#footnote-ref-63)
64. non comittebantur *B.* [↑](#footnote-ref-64)
65. Pretextati *B.* [↑](#footnote-ref-65)
66. conquantalibet *B.* [↑](#footnote-ref-66)
67. qui *B.* [↑](#footnote-ref-67)
68. invenisset *B.* [↑](#footnote-ref-68)
69. diversitas *avec* it *exponctué* *B.* [↑](#footnote-ref-69)
70. clamorem *B*. [↑](#footnote-ref-70)
71. forma *B.* [↑](#footnote-ref-71)
72. ovaris *B.* [↑](#footnote-ref-72)
73. com *B.* [↑](#footnote-ref-73)
74. industrium *B.* [↑](#footnote-ref-74)
75. per *B.* [↑](#footnote-ref-75)
76. libras *B.* [↑](#footnote-ref-76)
77. vicissim esse *B.* [↑](#footnote-ref-77)
78. in *suivi de* in loco *exponctué* *B.* [↑](#footnote-ref-78)
79. *Lacune par grattage de six à huit mots*. *La ligne suivante commence par* titari*, fin du dernier mot de la phrase manquante.* [↑](#footnote-ref-79)
80. que *B.* [↑](#footnote-ref-80)
81. expeditione *B.* [↑](#footnote-ref-81)
82. nitibatur *B.* [↑](#footnote-ref-82)